Els alumnes de diversos programes formatius de CEMEF celebren el Dia de l’Arbre en l’Eixereta
2025-07-24

Un dels entorns verds més emblemàtics i particulars de Burjassot, L’Eixereta, fou el teló de fons on nombrosos alumnes de diferents cursos formatius de CEMEF van acudir a celebrar el Dia de l’Arbre, que es commemora el 30 de gener a la Comunitat Valenciana.

Per a celebrar aquesta jornada, els alumnes del Programa de Formació per a l’Ocupació d’Auxiliar de Vivers i Jardins van preparar un dia diferent en el Parc de L’Eixereta. Convidant a la resta d’alumnat dels diferents Programes Formatius de Qualificació Bàsica que s’imparteixen en CEMEF, entre tots, van tenir l’oportunitat de conéixer les instal·lacions del parc i, també, de participar en les labors de preparació de material vegetal i sembra de diverses plantes aromàtiques. I, per descomptat, també van plantar un arbre, concretament un Lledoner, el nom tècnic del qual és Celtis Australis.

Per la seua banda i per a contribuir a la festa, els companys del Programa Formatiu de Qualificació Bàsica d’Operacions de Bàsiques de Cuina van oferir una mostra del seu bon fer, preparant un deliciós pastís de tòfona i nata en forma d’arbre, perfectament decorat per a l’ocasió.

Des del passat mes de setembre, la branca de formació de CEMEF SLU està impartint diferents cursos, gestionats des de l’Ajuntament de Burjassot. Són tres Programes Formatius de Qualificació Bàsica, en les especialitats d’Operacions Bàsiques de Cuina, Arranjaments i Adaptacions de Peces i Articles en Tèxtil i Pell i Operacions de Lampisteria i Calefacció-Climatització Domèstica. En total, hi ha 40 alumnes matriculats.